b'\n_START_ARTICLE_\nObli bisernik\n_START_SECTION_\nOpis\n_START_PARAGRAPH_\nV vi\xc5\xa1ino dose\xc5\xbee med 1,5 in 2 m in v \xc5\xa1irino med 1 in 2 m. Mladi poganjki so svetlo rjave barve in rahlo dlakavi. Listi so zelene barve, po spodnji strani sivo zelenkasti in rahlo dlakavi, ovalne oblike, dolgi pa so med 1,3 in 2,5 cm. Listna ploskev je  gladka, v jeseni pa postane \xc5\xbeivo rde\xc4\x8da do rjavo-rde\xc4\x8da. Listi so na veje name\xc5\xa1\xc4\x8deni nasprotno. Grm cveti obilno, cvetovi so zelenkasto bele barve s \xc5\xa1krlatnim pridihom. V premeru cvetovi merijo okoli 4 mm, pojavljajo pa se med  julijem in septembrom. Iz oplojenih cvetov se razvijejo mesnati, splo\xc5\xa1\xc4\x8deno okrogli plodovi s premerom med 3 in 6 mm. Barva gladkih plodov variira od rde\xc4\x8de, ro\xc5\xbenate do bele.\n_START_SECTION_\nUporabnost\n_START_PARAGRAPH_\nDanes je obli bisernik pogosta okrasna grmovnica, ki je za vzdr\xc5\xbeevanje nezahtevna, dobro prena\xc5\xa1a sol v tleh, po\xc5\xa1kodbe in obrezovanje. V preteklosti so severnoameri\xc5\xa1ki staroselci obli bisernik uporabljali za ribolov. Zdrobljene korenine namre\xc4\x8d vsebujejo strup, ki ubije ribe, a ni nevaren \xc4\x8dloveku.'